Diari Oficial de la Generalitat Valenciana


Sumari del DOGV 3086, del 25-09-1997 (1997/10904)

ORDRE de 4 de setembre de 1997, de la Conselleria de Cultura, Educació i Ciència, per la qual es convoca el circuit Art Jove 1997.
----------------------------------------------------------------------------------------------------------------------------------

### Dades del document

Número de DOGV
:   3086

Data del DOGV
:   25-09-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/10476


Data del document
:   04-09-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 4 de setembre de 1997, de la Conselleria de Cultura, Educació i Ciència, per la qual es convoca el circuit Art Jove 1997. [  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, la funció de potenciar la promoció sociocultural de la joventut.  
Per això, i de conformitat amb el que disposa l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE  
Primer  
Es convoca el circuit Art Jove 1997 i s'aproven les bases que regiran aquesta convocatòria que s'inclouen com a annex I i II a aquesta ordre.  
Segon  
S'estableixen deu premis, per un import global màxim que ascendeix a un milió de pessetes (1.000.000 PTA), a càrrec del capítol IV, concepte pressupostari 47.11, línia de subvencions 4.04 del pressupost de l'Institut Valencià de la Joventut per a l'exercici 1997.  
DISPOSICIONS FINALS  
Primera  
Correspon al director general de l'Institut Valencià de la Joventut la facultat de concedir aquests premis.  
Segona  
S'autoritza el director general de l'Institut Valencià de la Joventut perquè dicte les resolucions necessàries per al desenvolupament i l'execució d'aquesta ordre.  
Tercera  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Quarta  
Contra aquesta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'art. 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 4 de setembre de 1997  
El conseller de Cultura, Educació i Ciència,  
FRANCISCO E. CAMPS ORTIZ  
Annex I  
Bases per a participar en el circuit Art Jove  
1. Objecte de la convocatòria  
L'objecte d'aquesta convocatòria és la realització del Circuit Art Jove, amb el qual es pretén proporcionar els mecanismes que afavorisquen la innovació artística en els joves valencians, com també promoure'n i difondre'n les obres.  
2. Participants  
Podran participar-hi tots els joves residents a la Comunitat Valenciana l'edat dels quals estiga compresa entre els 16 i els 30 anys l'últim dia del termini per a la presentació de sol·licituds. La participació podrà ser a nivell individual o en equip. Cada persona participant, siga a nivell individual o en equip, només podrà presentar una sola sol·licitud.  
No hi podran participar aquells joves artistes que ja hagueren estat premiats en convocatòries anteriors d'Art Jove de l'IVAJ.  
3. Requisits de les obres  
3.1. Els dossiers podran contenir tota mena d'obres de caràcter plasticovisual que utilitzen el suport, la tècnica, el material, la mida o el tema que es desitge, sempre que es respecten els drets protegits per la Constitució.  
També s'hi podran presentar projectes de treball a realitzar tot detallant el tipus de proposta, els materials que s'hi utilitzaran, el concepte en què es sustenten, els esbossos, els plànols, els dibuixos explicatius, les instruccions de muntatge i tot el material informatiu que facilite la comprensió de l'obra per tal que es done una idea clara i concisa d'allò que es pretén realitzar.  
3.2. Totes les obres que formen part del dossier presentat han d'estar a disposició immediata de l'Institut Valencià de la Joventut.  
3.3. Totes les obres presentades hauran de ser valorades per l'autor/a en una quantitat que, en conjunt, en cap cas no superarà les 500.000 pessetes.  
4. Presentació de sol·licituds  
4.1. Les sol·licituds, adreçades a l'Institut Valencià de la Joventut i emplenades segons el model que s'adjunta com a annex II a aquesta ordre, podran presentar-se al Registre General de l'Institut Valencià de la Joventut (c/ de l'Hospital, 11 i c/ Jeroni de Monsoriu, 19), en el de les unitats territorials de l'Institut Valencià de la Joventut d'Alacant (av. Aguilera, 1) i de Castelló (av. Germans Bou, 26); o per qualsevol dels mitjans que preveu l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
4.2. La sol·licitud haurà d'anar acompanyada dels documents a què fa referència la base cinquena d'aquest annex.  
4.3. Si la sol·licitud no reuneix els requisits indicats en l'apartat anterior o en les bases 3 o 5, la persona interessada disposarà d'un termini de 10 dies per corregir-ne la mancança o per presentar els documents preceptius.  
4.4. El termini d'inscripció serà de 45 dies hàbils comptadors a partir de l'endemà de la publicació d'aquesta ordre en el Diari Oficial de la Generalitat Valenciana. D'acord amb la instrucció 6/96, de 10 de setembre, de la Secretaria General de la Conselleria de Cultura, Educació i Ciència, els terminis que acaben en dies que siguen inhàbils, i també els dissabtes i els dies 24 i 31 de desembre o qualsevol altre que reglamentàriament es declare així, s'entendran prorrogats fins el primer dia hàbil següent.  
5. Documentació que s'ha d'aportar  
5.1. Cada participant adjuntarà, a la sol·licitud per a participar en aquesta convocatòria, la documentació següent:  
a) Fotocòpia confrontada del DNI de cada participant o certificat de residència legal a l'Estat espanyol si es tracta d'estrangers.  
b) Certificat d'empadronament en algun municipi de la Comunitat Valenciana de cada participant.  
c) Currículum artístic detallat.  
d) Un dossier que constarà de les fotografies sobre paper i a color de 8 obres com a mínim i 20 com a màxim, tot indicant-hi al dors el títol, l'any de realització, la tècnica o materials, les dimensions reals, el pes (per a les escultures), i també qualsevol document que, a parer de la persona sol·licitant, puga servir per a valorar-ne millor les obres.  
5.2. Els sol·licitants hauran d'escriure el seu nom i cognoms en cadascun dels documents que constituïsquen el dossier (fotografies, dibuixos,...). Tota la documentació que s'hi aporte no podrà en cap cas excedir el format DIN A4 (21cm x 29,7 cm).  
6. Resolució de la convocatòria  
6.1. Per a l'avaluació dels projectes presentats pels sol·licitants es constituirà un Comitè de Selecció nomenat pel director general de l'Institut Valencià de la Joventut i del qual formaran part el/la cap del Servei de Promoció Juvenil de l'IVAJ, que actuarà com a president/a, i sis experts i professionals de les arts plàstiques de reconegut prestigi. Actuarà com a secretari un funcionari del Servei de Promoció Juvenil de l'IVAJ.  
6.2. Quant al funcionament del Comitè de Selecció, seran aplicables, si escau, els articles del 22 al 27 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
6.3. Els membres del Comitè de Selecció tindran dret a percebre les indemnitzacions per raó de servei, si era procedent, i les remuneracions corresponents als seus treballs d'assessorament, i s'atendran, si s'escau, a la legislació sobre incompatibilitats. La seua composició es publicarà en el DOGV per resolució del director general de l'IVAJ, abans de finalitzar el termini de presentació d'instàncies.  
6.4. El Comitè de Selecció examinarà els dossiers presentats i n'elevarà proposta al director general de l'Institut Valencià de la Joventut qui resoldrà la selecció de 10 artistes que optaran a les exposicions col·lectives.  
6.5. Si, en el termini de tres mesos comptadors a partir del dia en què finalitze el termini de presentació d'instàncies, no s'aprova la resolució corresponent, el director general de l'Institut Valencià de la Joventut dictarà la resolució que desestimarà les peticions presentades.  
6.6. Els dossiers no seleccionats seran retirats pels autors fins el dia 12 de desembre a l'Institut Valencià de la Joventut (c/ Jeroni de Monsoriu, 19 - 46542 València), en horari de 10 a 14 hores. A partir d'aquesta data, si no ho han fet, s'entendrà que renuncien a la seua propietat en favor de l'Institut Valencià de la Joventut, que podrà donar-los la destinació que considere més oportuna.  
7. Premis  
7.1. L'Institut Valencià de la Joventut concedirà un premi de 100.000 pessetes a cadascun dels artistes seleccionats.  
7.2. L'Institut Valencià de la Joventut realitzarà exposicions col·lectives dels 10 joves seleccionats. Aquestes exposicions es duran a terme en sales de diferents poblacions de la Comunitat Valenciana.  
8. Obligacions dels artistes seleccionats  
8.1. Cada artista seleccionat presentarà les seues obres en perfecte estat i amb els elements necessaris per a la realització del muntatge (marcs, projectors, etc.).  
8.2. Entre les obres exposades per cada artista, l'IVAJ, de comú acord amb l'autor/a, n'elegirà una, la qual passarà a formar part de la col·lecció d'Art Jove que l'esmentat institut posseeix.  
9. Responsabilitat dels dossiers  
L'Institut Valencià de la Joventut no es responsabilitza de les possibles pèrdues o deterioraments que sofrisquen els dossiers durant els tràmits d'enviament o devolució. Els participants tenen la llibertat de contractar una assegurança per tal de protegir els dossiers de possibles riscs de pèrdua o deteriorament.  
10. Acceptació de les bases  
La participació en aquesta convocatòria suposa l'acceptació d'aquestes bases, de manera que se'n podran excloure les inscripcions que no complisquen les condicions que s'hi estableixen.  
11. Drets de publicació  
L'Institut Valencià de la Joventut es reserva el dret de publicar les dades de la fitxa d'inscripció que considere d'interès per a la promoció dels joves creadors.